La łéngua slesiana la xe parlà da la xente de la Slesia de Sora in Polonia, ma anca in Republica Ceca e Xermania. Inte el 2011 sirca 509 000 persone le gà dichiarà de parlar el Slesiàn come so łéngua mare, ma el nùmaro de parlanti el vien stimà su 1 250 000. El Slesiàn el xe ligà streto col Polaco, par cui serti lenguisti i lo considera un dialeto del Polaco. No ghe xe un solo alfabeto Slesiàn. Quei che parla Slesiàn i xe sòiti scrivar la so łéngua coi caràteri Polachi. Inte el 2007 xe stà inventà un novo alfabeto Slesiàn, basà su tute le scriture slesiane . El xe doparà largamente su Internet, e anca su la Wikipedia Slesiana. I carateri i xe: Aa Bb Cc Ćć Čč Dd Ee Ff Gg Hh Ii Jj Kk Ll Mm Nn Ńń Oo Pp Rr Řř Ss Śś Šš Tt Uu Ůů Ww Yy Zz Źź Ss e qualche digrafo: Ch Dz Dź Ds.